Kerkgroep hof toe oor verpligte inentingsFoto bloot ter illustrasie. (Foto: Thomas Lohnes / AFP) Die kerkgroep South African National Christian Forum (SANCF) het hofstukke by die Konstitusionele Hof ingedien met die doel om verpligte inentings in Suid-Afrika stop te sit. Hulle hoop ook om met dié regsaksie ŉ einde aan die algehele inperking te maak. SANCF word deur Schalk van der Merwe, ŉ arbeidsregkenner en menseregteaktivis, bygestaan. SANCF en Van der Merwe meen verpligte inentings is ŉ growwe skending van menseregte wat tot op die hoogste vlak beveg moet word. Die respondente in die saak is die president van Suid-Afrika en die ministers van samewerkende regering en tradisionele sake, gesondheid, arbeid en justisie. Van der Merwe staan SANCF onder meer by met die insameling van getuienis en die voorbereiding van regsargumente. Schalk van der Merwe is ŉ arbeidsregkenner en menseregteaktivis. (Foto: Facebook) “Ek is nie ŉ sogenaamde anti-vaxxer nie. Ek het nie ŉ probleem met die toedien van veilige, beproefde entstowwe nie. Ek is ŉ pro-regte-aktivis. Jy kan nie menseregte met ŉ mediese ingryping aantas nie.” As arbeidspesialis hanteer Van der Merwe ook verskeie mediasie‑ en arbitrasie (CCMA)-verwante sake van werknemers wat weens gedwonge inentings – spesifiek teen Covid-19 – afgedank is. “Ek oordryf nie as ek sê ek word oorval deur duisende klagtes van menseregtemisbruike en gedwonge inentings nie.” Maroela Media het in Junie vanjaar berig dat werkgewers ŉ beleid mag instel wat vir verpligte inentings teen die koronavirus voorsiening maak. Verskeie ondernemings en universiteite het sedertdien aangedui dat hulle wel dié roete gaan volg. Onder dié is Old Mutual, wie se verpligte inentingsbeleid in Januarie 2022 in werking tree. Discovery het ook vroeër vanjaar aangedui dat hulle so ŉ beleid sal instel. Van der Merwe sê hy het ook honderde klagtes van entstofverwante gesondheidsprobleme ontvang, wat wissel van erge hoofpyne tot ernstige siektetoestande soos die ingee van organe en selfs sterftes wat glo met Covid-19 entstof verband hou. Die kerkgroep South African National Christian Forum (SANCF) het hofstukke by die Konstitusionele Hof ingedien met die doel om verpligte inentings in Suid-Afrika stop te sit. “Daar is soveel gevalle dat ons dit na ander prokureursfirmas sal moet uitplaas, bloot omdat dit te veel vir een of twee prokureurs is om te hanteer.” Volgens Van der Merwe is daar veral ŉ hoë voorkoms van ernstige newe-effekte van entstof in Secunda, Mpumalanga. “Hierdie sake moet so vinnig as moontlik gedryf word sodat daar ŉ einde aan gedwonge inentings gebring kan word.” Van der Merwe sê die regering het boonop al by verskeie geleenthede onderneem om geensins wetgewing in te stel wat inentings sal verplig nie. Hy sê hulle het reeds ŉ saaknommer ontvang, maar dat dit waarskynlik nog ŉ rukkie sal wees voordat die saak op die hofrol geplaas word. “Ek doen ŉ beroep op alle mense in die land – ingeënt of nie – om ons saak te steun. Dit gaan oor baie meer as die neem van ŉ inenting. Dit gaan oor menseregte. “Dis in belang van elke landsburger om gedwonge inenting teen te staan. Dis elkeen se volle reg om self ŉ ingeligte besluit te neem oor of hulle die entstof teen Covid-19 wil ontvang of nie.”